Typisk triskele med spiralarmer, benyttet av keltisk rekonstruert hedendom og tidvis som et kristent symbol for treenigheten.
**Triskele** (fra gresk τρισκελής: «med tre ben») er en grafisk figur som består av tre symmetriske bøyde ben, eller av stiliserte former som tre spiraler («trippelspiral»). Triskeler kan dessuten bestå av bøyde buestreker, rette haker eller vinkelformede streker og lignende. Triskele brukes som dekorasjon, mønster, symbol og kjennetegn blant annet som moderne logoer, i flagg og våpenskjold.

Utbredelse, bruk og betydning
-----------------------------

Flagget til Man, ei britisk øy i Irskesjøen mellom Storbritannia og Irland, er dekorert med en triskele som forestiller tre rustningkledte bein.
Flagget til den autonome italienske regionen Sicilia
Figuren med tre spiraler, buede eller rette streker, er gammel og kjennes fra mange kulturkretser. Triskele med spiraler finnes blant annet i nordiske helleristninger. Den er også brukt som et kristent symbol på den hellige treenighet, spesielt i keltiske kulturer hvor symbolet går tilbake til førkristen tid.[] Med et Medusa-hode i sentrum kan det antyde et eldre ktonisk innhold, mens varianter med spiraler har vært tolket som solsymboler.[]

Triskele dannet av tre buede streker, ses blant annet på greske og sicilianske mynter. En lignende figur har tre buede streker, men de er festet rundt på en sirkel som midtfigur. Denne figuren inngår idag i nasjonalflagget til Ingusjetia. Det kan også være andre typer midtfigurer i triskelet med tre ben, blant annet en trekant eller med et menneskehode som i Sicilias flagg.

Figuren med tre ben er gjengitt på blant annet greske mynter og vaser. Den benyttes i flagget til Man, i Füssens byvåpen og som symboler for Sicilia og Bretagne.[]

Figuren gjenfinnes med tre ben i mange våpenskjold, blant annet i Sicilias landskapsvåpen og middelalderens kongevåpen for Man. Det er hevdet at triskelet i to norske personsegl fra 1300-tallet, skal symbolisere slektskap med kongene på Man, og at den norske slekten Skanke med bare ett ben i skjoldet, skal nedstamme fra disse.[]

Triskele som består av tre hakeformede streker finnes i bumerker, men ikke særlig ofte, i motsetning til de lignende figurene med to krysslagte haker, trikvetra og hakekors. Triskel som består av tre streker kan være ment som en variantform av såvel hakekorset som det Y-formede gaffelkorset.[]

* Keltisk triskele med tre stiliserte fuglehoder med virvel i sentrumKeltisk triskele med tre stiliserte fuglehoder med virvel i sentrum
* En versjon av neolittisk trippelspiral-symbolEn versjon av neolittisk trippelspiral-symbol
* Triskele i kirkevinduTriskele i kirkevindu
* Three-sevens, triskele-symbol for den rasistiske boerbevegelsen Afrikaner Weerstandsbeweging i Sør-Afrika.*Three-sevens*, triskele-symbol for den rasistiske boerbevegelsen Afrikaner Weerstandsbeweging i Sør-Afrika.
* Symbol for det irske flyvåpen (Irish Air Corps), en moderne tolkning av keltisk triskeleSymbol for det irske flyvåpen (Irish Air Corps), en moderne tolkning av keltisk triskele
* Emblemet til United States Department of TransportationEmblemet til United States Department of Transportation

Se også
-------

* Trikvetra
* Lauburu
* Hakekors
* Valknute
* BDSM-emblemet

Referanser
----------

1. ↑  (no) Triskele i Store norske leksikon
2. ↑  Triskelet her er dannet av tallet «777», «Guds tegn» som skal beseire djevelens «666», og likner på de rette vinklene og fargene i den tyske nazismens hakekorsflagg.

Litteratur
----------

* Trætteberg, Hallvard: «Triskele», *Kulturhistorisk leksikon for nordisk middelalder*, bind 18, spalte 636-640
* Müller, Ludvig (1866): «Religiøse symboler af Stierne-, Kors og Cirkel-Form hos Oldtidens Kulturfolk» , *Videnskabselskabets Skrifter* 3, København, s. 128-142
* d’Alviella, E. Goblet (1894): *Symbols. Their Migration and Universality*, Westminster, gjenopptrykk New York 2000, blant annet side 180-184
* Huitfeldt-Kaas, H.J.  m.fl.: *Norske Sigiller fra Middelalderen*, Oslo 1899-1950, segl nr 32 og 482
* Rikard Berge: «Bumerke», *Vinje og Rauland I*, Stavanger 1940, side 350: «triskelen» (i figur 79)
* Bjønnes, Anders m.fl. (red.) (2010): *Segltegninger fra hyllingene i Norge 1591 og 1610*, utgitt av Norsk Slektshistorisk Forening, Oslo, side 171 og 329
* Allan Tønnesen (redaktør): *Magtens besegling. Enevoldsarveregeringsakterne af 1661 og 1662 underskrevet og beseglet af stænderne i Danmark, Norge, Island og Færøerne*, utgitt av det skandinaviske Heraldisk Selskap på Syddansk Universitetsforlag, Odense 2013, 583 s. ISBN 9788776746612, med segl fra 2.297 personer, bl.a. fra Norge 87 geistlige og 406 bønder der flere har triskel.

Eksterne lenker
---------------

* (en) Triskelion – kategori av bilder, video eller lyd på Commons Rediger på Wikidata

* (en) Triskelion – galleri av bilder, video eller lyd på Commons Rediger på Wikidata

Portal: Kunst

|  |  |
| --- | --- |
| Oppslagsverk/autoritetsdata | Store Danske Encyklopædi **·** LCCN
 |